ময়দানের বইমেলা পরিবেশ দূষণের কারণে স্থানান্তরিত হয়েছিল বাইপাসের ধারে। তা নিয়ে একদা সরগরম ছিল বঙ্গজীবন। তারপর পরিবর্তিত স্থানে ধীরে ধীরে মানিয়ে নিয়েছে সকলে। সেখানেও ভিড় গভীর।
ময়দানের বইমেলা প্রাঙ্গণে একদা ভয়াবহ আগুন লেগে গিয়েছিল। সেই দগদগে স্মৃতি মাথায় রেখেই নতুন মেলাপ্রাঙ্গণ অনেক প্রশস্ত। পরিকল্পিত। নিরাপদ। কোনও বিপর্যয় হলে যাতে চট করে তা নিয়ন্ত্রণে আনা যায়, সেদিকে তীব্র নজর রাখা হয়েছে। তা বলে বইমেলা থেকে বাদ যায়নি কিছুই। যা ভূ-ভারতে আছে, তার প্রায় সবই রয়েছে বইমেলায়। পর্যাপ্ত, প্রভূত, বিপুল, প্রচুর খাদ্যসম্ভার তো থাকেই। থাকে অ-বই নানা ধরনের বৈপরীত্যময় ব্যবসাবাসনা। এই সবটা নিয়েই বাঙালির গর্বের বইমেলা। কলকাতা আন্তর্জাতিক পুস্তকমেলা। বাঙালির সাংস্কৃতিক গৌরবধন।
এ বইমেলা লইয়া বাঙালি কী করিবে ! বাঙালির ছেলেমেয়েদের মধ্যে বই-প্রেম বেড়েছে কি না, সেটা আদি ও অকৃত্রিম প্রশ্ন। পাশাপাশি আর একটি জরুরি প্রশ্ন, বইমেলা বাঙালির বই-বাজারকে কতদূর সমৃদ্ধ করতে পেরেছে ! ভুবনগ্রামের বাসিন্দা আজকের প্রজন্ম খুব বেশি বইমুখো যে নয়, তার নানা নজির নানা দিকে পাওয়া যায়। সন্দেহ নেই, প্রযুক্তির অগ্রগমন বইয়ের অস্তিত্বকে বেশ খানিকটা চ্যালেঞ্জের মধ্যে ফেলে দিয়েছে। বইকে যদি ‘হার্ড কপি’ বলে ধরা হয়, তবে বলা চলে, এ কালের এক শ্রেণির পাঠকের মধ্যে ‘হার্ড কপি’র চেয়ে ‘সফ্‌ট কপি’র প্রচলনই বেশি। এ বার ধরে নেওয়া যাক, শহর বা শহরতলি ছাড়া তরুণ প্রজন্ম বই পড়ার ক্ষেত্রে আধুনিক প্রযুক্তির সহায়তা তত পায় না। তা হলে তো রাজ্যের বিভিন্ন জেলায়, সদরে, গ্রামে ছড়িয়ে থাকা গ্রন্থাগারগুলিতে পাঠকের ভিড় উপচে পড়ারই কথা। কিন্তু বাস্তব সে কথাকে সমর্থন করে না। কিছু ব্যতিক্রম বাদ দিলে রাজ্যের অধিকাংশ গ্রন্থাগারের পাঠকভাগ্য ভাল নয়। ভাল নয় তাদের পরিকাঠামোও। বইবাণিজ্যের অবস্থা তথৈবচ ! বই কিনবেন পাঠক। যদি আদতে পাঠকই না-তৈরি হয়, বই আর কিনবেন কারা !
ফলে বছর-বছর যে তীব্র হই ও হুল্লোড়ের মধ্যে দিয়ে কলকাতা বইমেলা উদ্‌যাপিত হয়ে চলেছে, তাতে রাজ্যের বই-সংস্কৃতির বুনিয়াদি কোনও উন্নতি ঘটছে না। অথচ, বইমেলা থেকে ভাল পরিমাণ টাকা উঠে আসছে। কিন্তু তা সার্বিকভাবে বই-বাজারকে চাঙ্গা করছে না। সেই লভ্যাংশ বাংলা প্রকাশনার শিরা-ধমনিতে ব্যাপকভাবে সমৃদ্ধির রক্ত বইয়ে দিচ্ছে না। উপযুক্ত মাপের রাজনীতি না-করলে বাংলা-বাজারের তরুণ লেখক, কবিরা কোনও ‘গ্রান্ট’ পান না। সব মিলিয়ে দুঃস্থ ব্যবস্থা, দুঃস্থ পরিকল্পনা, দুঃস্থ লেখক, দুঃস্থ পাঠক। ফলত এক আদ্যন্ত দুঃস্থ বাজার। চিনা প্রবাদে আছে— বই হল এমন এক বাগান, যা পকেটে বহন করা যায় ! কিন্তু কথা হল, পকেটে কোনও কিছু বহন করতে গেলে পকেটের অবস্থাটাও কিঞ্চিৎ ভাল হওয়া দরকার !